Debitiral je na domači dirki za Veliko nagrado Nemčije v sezoni 1953, kjer je z dirkalnikom EMW moštva Rennkollektiv EMW odstopil v dvanajstem krogu zaradi okvare izpušnega sistema. V Formuli 1 je v svoji karieri nastopil še na štirih dirkah, Veliki nagradi Nemčije v sezoni 1957, kjer je z dirkalnikom Porsche 550RS zasedel dvanajsto mesto, Veliki nagradi Nemčije v sezoni 1958, kjer je z dirkalnikom Porsche RSK s šestim mestom dosegel uvrstitev kariere, Veliki nagradi Italije v sezoni 1960, kjer je bil z dirkalnikom Porsche 718 sedmi, in Veliki nagradi Nemčije v sezoni 1964, kjer je z dirkalnikom Cooper T66 odstopil v tretjem krogu zaradi okvare sklopke. Umrl je leta 1965.